## Pravilnik o stručnoj osposobljenosti za obavljanje određenih poslova u rudarstvu

### NN 9/2000 (25.1.2000.), Pravilnik o stručnoj osposobljenosti za obavljanje određenih poslova u rudarstvu

# MINISTARSTVO GOSPODARSTVA

Temeljem odredbe članka 67. stavka 2. Zakona o rudarstvu - pročišćeni
tekst ("Narodne novine", br. 35/95.) ministar gospo-
darstva uz suglasnost ministra prosvjete i športa donosi

## PRAVILNIK

### O STRUČNOJ OSPOSOBLJENOSTI ZA OBAVLJANJE ODREĐENIH POSLOVA U RUDARSTVU

I. OPĆE ODREDBE

Članak 1.

Ovim pravilnikom propisuje se stručna sprema i radno iskustvo, način
polaganja stručnog ispita i postupak provjere stručne osposobljenosti za
obavljanje određenih poslova u rudarstvu.

Članak 2.

Pod poslovima iz članka 1. ovoga pravilnika smatraju se poslovi s posebnim
ovlaštenjima i odgovornostima:

1. Rukovanje rudarskim strojevima i postrojenjima;

2. Rukovanje izvoznim postrojenjima u oknima rudnika;

3. Rukovanje eksplozivnim sredstvima;

4. Neposredni nadzor kod izvođenja rudarskih radova (nadzornici);

5. Stručni nadzor i organizacija izvođenja rudarskih radova (poslovođa);

6. Samostalno obavljanje rudarskih mjerenja;

7. Tehničko upravljanje rudarskim pogonom, radnom jedinicom ili tehničkom
službom;

8. Glavno tehničko upravljanje na više rudarskih pogona, odnosno na
nivou rudarskog trgovačkog društva ili rudarskog obrtnika;

9. Izrada i provjera dokumentacije o rezervama mineralnih sirovina;

10. Izrada i provjera rudarskih projekata.

II. STRUČNA SPREMA I RADNO ISKUSTVO

Članak 3.

Poslove rukovanja rudarskim strojevima i postrojenjima iz članka 2.
točka 1. ovoga pravilnika mogu obavljati kvalificirani radnici rudarske
ili odgovarajuće struke, koji imaju uvjerenje o stručnoj osposobljenosti
za rukovanje određenim strojem ili postrojenjem.

Na poslove samostalnog rukovanja izvoznim postrojenjem iz članka 2.
točka 2. ovoga pravilnika može se rasporediti radnik koji pored uvjeta
iz stavka 1. ovoga članka, ima i najmanje tri mjeseca praktičnog rada pod
nadzorom iskusnog radnika ovlaštenog za obavljanje tih poslova.

Uvjerenje o stručnoj osposobljenosti za radnike iz stavka 1. i 2. ovoga
članka izdaje rudarsko trgovačko društvo, odnosno rudarski obrtnik, temeljem
provjere radnika pred stručnim povjerenstvom, o poznavanju propisa i praktičnog
rukovanja odgovarajućim strojem ili postrojenjem.

Povjerenstvo, koje obavlja provjeru radnika iz stavka 3. ovog članka,
osniva rudarsko trgovačko društvo ili rudarski obrtnik.

Povjerenstvo iz stavka 4. ovog članka sastoji se od tri člana: rudarskog
inspektora i dva stručna radnika osposobljena za obavljanje poslova iz
stavka 1. i 2. ovog članka, i koji imaju najmanje tri godine stručne prakse
na tim poslovima.

Članak 4.

Poslove samostalnog rukovanja eksplozivnim sredstvima iz članka 2. točka
3. ovoga pravilnika (u daljem tekstu palitelj mina) mogu obavljati kvalificirani
radnici rudarske ili odgovarajuće struke, koji imaju dvije godine radnog
iskustva na eksploataciji mineralnih sirovina i položen ispit iz poznavanja
propisa primjene i praktičnog rukovanja eksplozivnim sredstvima.

Prije pristupanja ispitu za palitelja mina radnici su obvezni, najmanje
tri mjeseca raditi na poslovima miniranja uz palitelja mina.

Ispit za palitelja mina radnici mogu polagati pred povjerenstvom rudarskog
trgovačkog društva, povjerenstvom rudarskog obrtnika, odnosno ovlaštene
obrazovne ustanove, uz obvezu nazočnosti rudarskog inspektora. Osobama
koje su položile ispit osnivač povjerenstva izdaje uvjerenje o osposobljenosti
za obavljanje poslova palitelja mina.

Povjerenstva, pred kojim se polažu ispiti za palitelje mina sastoje
se od tri člana: rudarskog inspektora i dva diplomirana inženjera rudarstva
s položenim stručnim ispitom.

Članak 5.

Poslove palitelja mina mogu obavljati i radnici srednje, više i visoke
stručne spreme rudarske struke, koji su po nastavnom programu stekli teorijsko
znanje o eksplozivnim sredstvima i miniranju, pod uvjetom da su prethodno
najmanje tri tjedna takve poslove obavljali pod nadzorom palitelja mina.

Članak 6.

Palitelji mina dužni su svake godine pristupiti kontrolnom ispitu, iz
poznavanja propisa o eksplozivnim sredstvima, pred povjerenstvom iz članka
4. stavka 4. ovog Pravilnika.

Članak 7.

Poslove neposrednog nadzora (nadzornici) kod izvođenja rudarskih radova
iz članka 2. točka 4. ovog pravilnika, mogu obavljati:

1. Kod podzemnih i površinskih rudarskih radova, radnici koji imaju
najmanje srednju stručnu spremu rudarske struke, dvije godine radnog iskustva
na odgovarajućim rudarskim radovima nakon stečene stručne spreme, te položen
stručni ispit.

2. Na pogonima i objektima za oplemenjivanje mineralnih sirovina (postrojenja
za sitnjenje i klasiranje, separacije, flotacije), radnici koji imaju najmanje
srednju stručnu spremu rudarske ili odgovarajuće struke, dvije godine radnog
iskustva na navedenim poslovima nakon stečene stručne spreme, te položen
stručni ispit.

3. Na radovima istraživanja mineralnih sirovina, radnici koji imaju
najmanje srednju stručnu spremu rudarske ili geološke struke, dvije godine
radnog iskustva na tim poslovima nakon stečene stručne spreme, te položen
stručni ispit.

4. Na elektro i strojarskom održavanju rudarskih strojeva i postrojenja,
radnici koji imaju najmanje IV. stupanj stručne spreme elektro ili strojarske
struke, dvije godine radnog iskustva na tim poslovima nakon stečene stručne
spreme, te položen stručni ispit.

Poslove iz stavka 1. ovog članka pri istraživanju, eksploataciji i oplemenjivanju
nafte i prirodnog plina mogu obavljati i radnici koji imaju najmanje srednju
stručnu spremu odgovarajuće struke, dodatno osposobljavanje u rudarsko-naftnoj
struci, dvije godine radnog iskustva na tim poslovima, te položen stručni
ispit.

Dodatno osposobljavanje obavlja se prema programu ustanove, koja obavlja
osposobljavanje, odobrenom od strane Ministarstva gospodarstva.

Članak 8.

Poslove stručnog nadzora i organizacije izvođenja rudarskih radova (poslovođa)
iz članka 7. točke 1. do 4. ovoga pravilnika, mogu obavljati radnici koji
su najmanje jednu godinu obavljali poslove neposrednog nadzora (nadzornici)
na odgovarajućim poslovima.

Članak 9.

Poslove samostalnog obavljanja rudarskih mjerenja (članak 2. točka 6.
ovog pravilnika) u jami ili na površinskom kopu može obavljati djelatnik
koji ima najmanje srednju stručnu spremu rudarske ili geodetske struke,
dvije godine radnog iskustva na poslovima rudarskih mjerenja, te položen
stručni ispit.

Članak 10.

Poslove tehničkog upravljanja rudarskim pogonom, radnom jedinicom ili
tehničkom službom iz članka 2. točka 7. ovoga pravilnika mogu obavljati:

1. Na eksploataciji mineralnih sirovina:

- djelatnici koji imaju višu ili visoku stručnu spremu rudarske struke,
dvije godine radnog iskustva nakon stečene stručne spreme, te položen stručni
ispit;

- djelatnici koji imaju srednju stručnu spremu rudarske struke, četiri
godine radnog iskustva nakon stečene stručne spreme, te položen stručni
ispit.

2. Na pogonima i objektima za oplemenjivanje mineralnih sirovina (postrojenja
za sitnjenje i klasiranje, separacije, flotacije):

- djelatnici koji imaju višu ili visoku stručnu spremu rudarske ili
odgovarajuće struke, dvije godine radnog iskustva na tim poslovima nakon
stečene stručne spreme, te položen stručni ispit;

- djelatnici koji imaju srednju stručnu spremu rudarske ili odgovarajuće
struke, četiri godine radnog iskustva na tim poslovima nakon stečene stručne
spreme, te položen stručni ispit.

3. Na istraživanju mineralnih sirovina:

- djelatnici koji imaju višu ili visoku stručnu spremu rudarske ili
geološke struke, dvije godine radnog iskustva nakon stečene stručne spreme,
te položen stručni ispit;

- djelatnici koji imaju srednju stručnu spremu rudarske ili geološke
struke, četiri godine radnog iskustva nakon stečene stručne spreme, te
položen stručni ispit.

4. Na elektro i strojarskom održavanju:

- djelatnici koji imaju višu ili visoku stručnu spremu elektro ili strojarske
struke, dvije godine radnog iskustva na tim poslovima nakon stečene stručne
spreme, te položen stručni ispit;

- djelatnici koji imaju srednju stručnu spremu elektro ili strojarske
struke, četiri godine radnog iskustva na tim poslovima nakon stečene stručne
spreme, te položen stručni ispit.

5. Na rudarskim mjerenjima:

- djelatnici koji imaju višu ili visoku stručnu spremu rudarske ili
geodetske struke, dvije godine radnog iskustva na tim poslovima nakon stečene
stručne spreme, te položen stručni ispit;

- djelatnici koji imaju srednju stručnu spremu rudarske ili geodetske
struke, četiri godine radnog iskustva na tim poslovima nakon stečene stručne
spreme, te položen stručni ispit.

Članak 11.

Poslove iz članka 2. točke 4. i 5. ovog pravilnika na jednostavnim rudarskim
radovima kod površinske eksploatacije mineralnih sirovina iz članka 3.
točke 4., 5. i 7. Zakona o rudarstvu može obavljati radnik koji ima najmanje
osnovno obrazovanje i stručno je osposobljen za obavljanje tih poslova.

Provjeru stručne osposobljenosti obavlja povjerenstvo iz članka 19.
prema programu iz članka 20. ovoga Pravilnika.

Jednostavnim rudarskim radovima iz stavka 1. ovoga članka smatraju se
rudarski radovi koji se izvode osnovom rudarskog projekta primjenom jednostavnih
strojeva, na jednoj etaži, bez uporabe eksploziva.

U slučaju nedoumice u ocjeni jednostavnosti rudarskih radova mjerodavno
je tumačenje Ministarstva gospodarstva.

Članak 12.

Pod stručnom spremom rudarske struke iz članka 4., 5., 7., 9. i 10.
ovoga pravilnika smatra se sprema stečena u srednjim školama, višim školama
i fakultetima, koji prema svom nastavnom programu izučavaju rudarska istraživanja,
podzemnu i površinsku eksploataciju, te oplemenjivanje mineralnih sirovina,
kao osnovne stručne predmete.

O određivanju odgovarajuće stručne spreme u slučaju spora mjerodavno
je tumačenje Ministarstva gospodarstva.

Članak 13.

Poslove glavnog tehničkog upravljanja na više rudarskih pogona ili naftno-plinskih
polja odnosno na nivou rudarskog trgovačkog društva ili rudarskog obrtnika,
Članak 2. točka 8. ovoga pravilnika, mogu obavljati diplomirani inženjeri
rudarstva, odnosno naftnog rudarstva, koji su najmanje dvije godine proveli
na poslovima tehničkog upravljanja iz članka 10. ovoga pravilnika.

Članak 14.

Poslove iz članka 4., 5., 7., 8., 10., i 13. ovoga pravilnika kod podzemnih
rudarskih radova ugroženih metanom ili eksplozivnom ugljenom prašinom,
mogu obavljati samo radnici odnosno djelatnici koji pored uvjeta navedenih
u tim člancima imaju i najmanje dvije godine radnog iskustva u takvim podzemnim
rudarskim objektima.

Članak 15.

Dokumentaciju o rezervama mineralnih sirovina iz članka 2. točka 9.
ovoga pravilnika mogu samostalno izrađivati diplomirani inženjeri rudarstva,
odnosno naftnog rudarstva ili geologije s položenim stručnim ispitom i
s najmanje jednom godinom radnog iskustva na poslovima istraživanja i eksploatacije
mineralnih sirovina nakon položenog stručnog ispita.

Članak 16.

Član povjerenstva za utvrđivanje rezervi mineralnih sirovina iz članka
59. Zakona o rudarstvu može biti diplomirani inženjeri rudarstva, odnosno
naftnog rudarstva ili geologije s položenim stručnim ispitom i s najmanje
tri godine radnog iskustva na poslovima istraživanja i eksploatacije mineralnih
sirovina nakon položenog stručnog ispita.

Pored odredbe iz stavka 1. ovog članka, jedan član povjerenstva za utvrđivanje
rezervi mineralnih sirovina mora biti diplomirani ekonomist ili diplomirani
inženjer rudarstva, odnosno naftnog rudarstva, koji ima najmanje pet godina
radnog iskustva na računovodstveno-gospodarskim poslovima u rudarstvu.

Članak 17.

Voditelj izrade rudarskog projekta (odgovorni projektant) ili voditelj
izrade dijela rudarskog projekta (projektant) iz članka 2. točka 10. ovoga
Pravilnika može biti diplomirani inženjer rudarstva, odnosno naftnog rudarstva
s položenim stručnim ispitom i s najmanje jednom godinom radnog iskustva
na poslovima istraživanja i eksploatacije mineralnih sirovina nakon položenog
stručnog ispita.

Izradu dijelova rudarskog projekta iz drugih stručnih područja (strojarstvo,
elektrika, graditeljstvo i dr.) mogu voditi djelatnici koji imaju visoku
stručnu spremu odgovarajuće struke, položeni stručni ispit i najmanje jednu
godinu radnog iskustva u toj struci nakon položenog stručnog ispita.

Članak 18.

Član stručnog povjerenstva za provjeru rudarskog projekta iz članka
41. stavak 2. Zakona o rudarstvu može biti diplomirani inženjer rudarstva
s položenim stručnim ispitom i s najmanje tri godine radnog iskustva na
poslovima istraživanja i eksploatacije mineralnih sirovina nakon položenog
stručnog ispita.

Pored odredbe iz stavka 1. ovog članka, član stručnog povjerenstva za
provjeru elektro dijela rudarskog projekta mora biti diplomirani inženjer
elektrotehnike s položenim stručnim ispitom i s najmanje tri godine radnog
iskustva u rudarstvu nakon položenog stručnog ispita.

III. POSTUPAK POLAGANJA STRUČNOG ISPITA

Članak 19.

Stručni ispiti iz članka 7. ovoga pravilnika polažu se pred ispitnim
povjerenstvom od tri člana, koje osniva rudarsko trgovačko društvo, odnosno
rudarski obrtnik kod kojih je kandidat uposlen. Za članove povjerenstva
mogu biti imenovani djelatnici koji imaju visoku stručnu spremu rudarske
ili druge odgovarajuće struke i položen stručni ispit. Predsjednik povjerenstva
je rudarski inspektor.

Više rudarskih trgovačkih društava ili rudarskih obrtnika mogu osnivati
zajedničko povjerenstvo za polaganje stručnih ispita sukladno uvjetima
iz stavka 1. ovoga članka.

Stručnom ispitu mogu pristupiti radnici koji imaju odgovarajuću stručnu
spremu prema članku 7. ovoga pravilnika i navršene dvije godine stručne
prakse.

Članak 20.

Stručni ispit za kandidate iz članka 7. ovoga pravilnika sastoji se
iz provjere poznavanja:

- propisa o rudarstvu;

- propisa o zaštiti na radu;

- propisa o tehničkim normativima iz područja rudarstva u kojem kandidat
radi i iz zaštite na radu.

Članak 21.

Stručni ispiti iz članka 9., 10., 15., 16., 17. i 18. ovoga Pravilnika
za djelatnike rudarske struke polažu se pred ispitnim povjerenstvom koje
osniva ministar gospodarstva.

Stručni ispiti za djelatnike ostalih struka, navedenih u člancima iz
stavka 1. ovoga članka (geodetska, geološka, strojarska i elektro struka)
polažu se pred povjerenstvom državnih tijela uprave nadležnih za navedene
struke; s tim što jednog člana ovih povjerenstava imenuje Ministarstvo
gospodarstva.

Stručnom ispitu mogu pristupiti djelatnici koji imaju odgovarajuću stručnu
spremu i najmanje dvije godine stručne prakse za djelatnike više ili visoke
stručne spreme, odnosno najmanje četiri godine stručne prakse ili dvije
godine stručne prakse i položen stručni ispit iz članka 18. ovoga Pravilnika
za djelatnike srednje stručne spreme.

Članak 22.

Ispitno povjerenstvo, iz članka 21. stavka 1. ovoga Pravilnika čine
predsjednik, četri člana i tajnik. Predsjedniku i članovima povjerenstva
trebaju biti određeni i zamjenici.

Predsjednik i članovi ispitnog povjerenstva moraju biti diplomirani
inženjeri rudarstva, odnosno naftnog rudarstva s položenim stručnim ispitom
i najmanje deset godina stručne prakse na poslovima u rudarstvu.

Iznimno od odredbe iz stavka 2. ovog članka, član povjerenstva i ispitivač
propisa iz općeg dijela ispita može biti diplomirani pravnik.

Predsjednik i tajnik povjerenstva moraju biti uposlenici Ministarstva
gospodarstva.

Članak 23.

Troškove polaganja stručnih ispita snosi rudarsko trgovačko društvo
ili rudarski obrtnik koji upućuje kandidata na polaganje ispita.

Iznimno od odredbi stavka 1. ovoga članka troškove snosi sam kandidat
kada zahtjev za polaganje stručnog ispita nije uputilo rudarsko trgovačko
društvo, odnosno rudarski obrtnik.

Iznos troškova rada ispitnog povjerenstva i poslova stručnh službi Ministarstva
gospodarstva određuje posebnom odlukom ministar gospodarstva.

Članak 24.

Stručni ispit za kandidate iz članka 9., 10, 15, 16., 17. i 18. ovoga
Pravilnika sastoji se iz obrade pisane radnje i usmenog dijela ispita.

Članak 25.

Prijavu za polaganje stručnog ispita kandidat podnosi ispitnom povjerenstvu
osobno ili preko rudarskog trgovačkog društva odnosno rudarskog obrtnika
gdje je uposlen.

Uz prijavu treba priložiti:

- rodni list;

- domovnicu;

- diplomu o školskoj spremi;

- potvrdu o provedenoj stručnoj praksi;

- prijedlog dviju tema za pisanu radnju.

Članak 26.

Primljenu prijavu iz članka 25. stavka 1. ovog Pravilnika razmatra ispitno
povjerenstvo, te utvrđuje ispunjava li kandidat propisane uvjete za polaganje
stručnog ispita.

Kandidatu koji ispunjava uvjete za polaganje stručnog ispita povjerenstvo
određuje temu za pisanu radnju.

Odobrenu pisanu radnju kanditat mora najkasnije u roku od šest mjeseci
dostaviti ispitnom povjerenstvu. U slučaju prekoračenja navedenog roka,
kandidat mora obnoviti prijavu za polaganje stručnog ispita.

Kandidatu koji ne ispunjava uvjete za polaganje stručnog ispita povjerenstvo
dostavlja obavijest uz povrat priložene dokumentacije.

Članak 27.

Pisana radnja treba sadržavati obradu nekog zadatka iz prakse iz područja
struke uz detaljniji prikaz odgovarajućih mjera zaštite na radu.

Kandidat za polaganje stručnog ispita najkasnije 30 dana prije polaganja
usmenog dijela ispita, dostavlja povjerenstvu svoju pisanu radnju radi
pregleda i ocjenjivanja.

Pisanu radnju kandidata pregleda određeni član ispitnog povjerenstva,
o čemu izvještava ispitno povjerenstvo.

Ako ispitno povjerenstvo utvrdi da pisana radnja ne zadovoljava, kandidat
ne može pristupiti usmenom dijelu ispita. O negativnoj ocjeni pisane radnje
ispitno povjerenstvo obavještava kandidata neposredno ili preko trgovačkog
društva, odnosno obrtnika gdje je kandidat uposlen.

Članak 28.

Usmeni dio stručnog ispita za obavljanje poslova iz članka 9., 10, 15,
16., 17. i 18. ovoga pravilnika sastoji se iz obrane pisane radnje i provjere
poznavanja:

- propisa o rudarstvu;

- propisa o zaštiti na radu;

- propisa o građenju;

- propisa o zaštiti od požara;

- propisa o zaštiti okoliša;

- propisa o tehničkim normativima iz područja rudarstva i zaštite na
radu;

- Ustava;

- propisa o trgovačkim društvima;

- propisa o radnim odnosima.

Članak 29.

Po završetku ispita ispitno povjerenstvo ocjenjuje cjelokupan uspjeh
kandidata ocjenama "položio stručni ispit" ili "nije položio stručni ispit".

Predsjednik ispitnog povjerenstva usmeno priopćava kandidatu rezultat
ispita i daje obrazloženje odluke ispitnog povjerenstva.

Članak 30.

Ako kandidat na usmenom dijelu ispita ne zadovolji iz nekog područja
ima pravo na ponovno polaganje iz tog područja u roku koji nije duži od
dva mjeseca.

Članak 31.

Kandidat koji nije položio usmeni dio stručnog ispita ne može pristupiti
ponovnom polaganju prije isteka tri mjeseca.

Članak 32.

O polaganju ispita vodi se zapisnik. U zapisnik se unose svi važniji
podaci o tijeku ispita, kao što su:

- naziv i sastav ispitnog povjerenstva,

- nadnevak i mjesto održavanja ispita,

- ime i prezime kandidata, nadnevak, mjesto rođenja i mjesto boravka,

- pitanja postavljena kandidatu i uspjeh kandidata po ispitnim područjima
i u cjelini.

Zapisniku se prilažu i svi priloženi dokumenti vezani za ispit.

Članak 33.

Kandidatu, koji položi stručni ispit, osnivač ispitnog povjerenstva
iz članka 19. ili 21. ovoga pravilnika izdaje uvjerenje o položenom stručnom
ispitu (obrasci uvjerenja tiskani su uz ovaj pravilnik i čine njegov sastavni
dio).

Članak 34.

Osnivač ispitnog povjerenstva vodi knjigu evidencije o kandidatima koji
su polagali stručni ispit, koja sadrži:

- ime i prezime kandidata,

- nadnevak i mjesto rođenja,

- nadnevak polaganja stručnog ispita,

- uspjeh na stručnom ispitu,

- broj izdatog uvjerenja o položenom stručnom ispitu,

- naziv trgovačkog društva, odnosno obrtnika gdje je kandidat uposlen.

Knjiga evidencije mora biti s brojčano označenim stranicama, povezana
i ovjerena pečatom.

IV. ZAVRŠNE ODREDBE

Članak 35.

Dokumentaciju o rezervama mineralnih sirovina i rudarske projekte može
izrađivati samo pravna osoba registrirana za izradu dokumentacije o rezervama
mineralnih sirovina i rudarskih projekata.

Rudarska trgovačka društva, odnosno rudarski obrtnici registrirani za
eksploataciju mineralnih sirovina mogu izrađivati dokumentaciju o rezervama
mineralnih sirovina i rudarske projekte za svoje potrebe ako imaju u stalnom
radnom odnosu djelatnike koji zadovoljavaju odredbe članka 15. i 17. ovog
pravilnika.

Članak 36.

Danom stupanja na snagu ovoga pravilnika prestaje važiti Pravilnik o
stručnoj spremi i radnom iskustvu, načinu polaganja stručnog ispita i provjere
stručne osposobljenosti za obavljanje određenih poslova u rudarstvu ("Narodne
novine", br. 21/92.).

Članak 37.

Ovaj pravilnik stupa na snagu osmoga dana od dana objave u "Narodnim
novinama".

Klasa: 310-01/00-03/04
Urbroj: 526-04-00-01
Zagreb, 5. siječnja 2000.

Ministar gospodarstva
**mr. sc. Nenad Porges,** v. r.

```
                                        OBRAZAC UVJERENJA O PROVJERI
                                        STRUČNE OSPOSOBLJENOSTI IZ
                                        ČLANKA 11. OVOGA PRAVILNIKA

______________________________________
(Naziv trgovačkog društva - obrtnika)

______________________________________
            (sjedište)

Broj:  _______________________________

______________________________________
             (nadnevak)

Temeljem članka 66. Zakona o rudarstvu ("Narodne novine",
broj 35/95.) i zapisnika Ispitnog povjerenstva s održanog
ispita provjere stručne osposobljenosti ________________________
                                                      (nadnevak)
izdaje se

                        UVJERENJE
_______________________________________________________________________
                (ime, ime oca i prezime)

rođen-a ___________________________ u _____________________________,
            (dan, mjesec i godina)                 (mjesto)

__________________________________, __________________________________,
     (općina - grad)                      (država)

u radnom odnosu kod __________________________________________________
                               (naziv i sjedište trgovačkog
                                     društva - obrtnika)

stručno je osposobljen-a ______________________________________
                                (nadnevak osposobljavanja)

za obavljanje poslova po članku 11. Pravilnika o stručnoj
osposobljenosti za obavljanje određenih poslova u rudarstvu.

    Predsjednik                  M. P.          Direktor
Ispitnog povjerenstva

________________________                __________________________
 (ime, prezime i zvanje)                  (ime, prezime i zvanje)

```

```
                                        OBRAZAC UVJERENJA O POLOŽENOM
                                        STRUČNOM ISPITU IZ ČLANKA
                                        19. OVOGA PRAVILNIKA
______________________________________
(Naziv trgovačkog društva - obrtnika)

______________________________________
            (sjedište)

Broj:  _______________________________

______________________________________
             (nadnevak)

Temeljem članka 66. Zakona o rudarstvu ("Narodne novine",
broj 35/95.) i zapisnika Ispitnog povjerenstva s održanog
ispita provjere stručne osposobljenosti ________________________
                                                      (nadnevak)
izdaje se

                        UVJERENJE
_______________________________________________________________________
                (ime, ime oca i prezime)

rođen-a ___________________________ u _________________________________,
               (dan, mjesec i godina)                 (mjesto)

__________________________________, ___________________________________,
     (općina - grad)                      (država)

u radnom odnosu kod __________________________________________________
                           (naziv i sjedište trgovačkog
                                     društva - obrtnika)

položio-la je ________________________________________________________
                                      (nadnevak polaganja)

za obavljanje poslova nadzornika sukladno članku 66. Zakona
o rudarstvu ("Narodne novine", broj 35/95.) pred Ispitnim
povjerenstvom za polaganje stručnog ispita za nadzornike
kod

______________________________________________________________________
       (naziv i sjedište trgovačkog društva - obrtnika)

osnovanog temeljem članka 19. Pravilnika o stručnoj
osposobljenosti za obavljanje određenih poslova u rudarstvu.

    Predsjednik                  M. P.          Direktor
Ispitnog povjerenstva

________________________                __________________________
 (ime, prezime i zvanje)                  (ime, prezime i zvanje)

```

```

                                        OBRAZAC UVJERENJA O POLOŽENOM
                                            STRUČNOM ISPITU IZ ČLANKA
                                                 21. OVOGA PRAVILNIKA

REPUBLIKA HRVATSKA
MINISTARSTVO GOSPODARSTVA

Klasa:  ______________________

Urbroj: ______________________

U Zagrebu, dana ______________________ 20____ godine

Redni broj evidencije ________

Temeljem članka 66. Zakona o rudarstvu ("Narodne novine",
broj 35/95.)

                     MINISTARSTVO GOSPODARSTVA
                                izdaje

                             UVJERENJE
```

```

_______________________________ rođen-a ___________________________
   (ime, ime oca i prezime)                (dan, mjesec i godina)
u __________________, ____________________, _______________________,
       (mjesto)         (općina - grad)            (država)

zaposlen-a u _____________________________________________________
                           (naziv i sjedište trgovačkog
                               društva - obrtnika)

položio-la je dana ________________________________ stručni ispit

pred Ispitnim povjerenstvom Ministarstva gospodarstva.

Prema ocjeni Ispitnog povjerenstva  ______________________________

__________________________________________________________________
                      (ime, ime oca i prezime)

                položio-la je stručni ispit.

    Predsjednik                  M. P.          Direktor
Ispitnog povjerenstva

________________________                __________________________
 (ime, prezime i zvanje)                  (ime, prezime i zvanje)

```

Pravilnik, NN 9/2000-97